b'\n_START_ARTICLE_\nNyk\xc3\xb6pingshus\n_START_PARAGRAPH_\nNyk\xc3\xb6pingshus eli Nyk\xc3\xb6pingin linna (ruots. Nyk\xc3\xb6pings slott) on alkujaan keskiaikainen, osittain raunioitunut linna (borg) Nyk\xc3\xb6pingin kaupungissa, Ruotsin S\xc3\xb6dermanlandissa. Se tunnetaan muun muassa Nyk\xc3\xb6pingin pitojen tapahtumispaikkana.\n_START_SECTION_\nHistoria\n_START_PARAGRAPH_\nLinnan rakentamisty\xc3\xb6t aloitti mahdollisesti Birger-jaarli. Albrekt Mecklenburgilaisen kaudella linna oli osa saksalaisen ritarin Raven van Barnekowin l\xc3\xa4\xc3\xa4nityst\xc3\xa4. Barnekow teki linnassa merkitt\xc3\xa4vi\xc3\xa4 rakennust\xc3\xb6it\xc3\xa4. My\xc3\xb6hemmin Nyk\xc3\xb6pingshusin l\xc3\xa4\xc3\xa4nityst\xc3\xa4 hallinnoi Bo Jonsson Grip. My\xc3\xb6hemm\xc3\xa4ll\xc3\xa4 keskiajalla linnaan tehtiin lis\xc3\xa4\xc3\xa4 uudistust\xc3\xb6it\xc3\xa4. Kuningas Kustaa Vaasa vahvisti linnaa puolustustarkoituksissa. Vaasan vahvistust\xc3\xb6ist\xc3\xa4 on j\xc3\xa4ljell\xc3\xa4 nykyisin py\xc3\xb6re\xc3\xa4 kanuunatorni._NEWLINE_1500-luvun lopulla herttua Karl (my\xc3\xb6hemmin Kaarle IX) uudisti linnaa tyystin ja rakennutti siit\xc3\xa4 renessanssilinnan. Vuonna 1665 linna paloi muun Nyk\xc3\xb6pingin ohella. Sit\xc3\xa4 ei j\xc3\xa4lleenrakennettu, vaan pikemminkin p\xc3\xa4invastoin: osa linnan tiilist\xc3\xa4 vietiin Tukholman kuninkaallisen linnan tarpeisiin._NEWLINE_Osia linnasta kunnostettiin 1900-luvulla. Nykyisin linnan kuninkaantornissa ja vanhassa kuninkaanresidenssiss\xc3\xa4 on esill\xc3\xa4 S\xc3\xb6rmlannin museon pysyv\xc3\xa4 n\xc3\xa4yttely. Linnan juhlasalissa ja kuningattaren kellarissa toimii ravintola.'